**PRESSITEADE**

**09.06.2015**

**Eesti Puuetega Inimeste Koda: Miks rajame keskkonda, mida ei saa kasutada kõik Eesti inimesed?**

Eesti Puuetega Inimeste Koda (edaspidi) EPIKoda korraldabteisipäeval 9. juunil, algusega 10.00 Tallinnas Kultuurikatlas aadressil Põhja pst 27 a rahvusvahelise konverentsi „Kasutajasõbralik keskkond kõigile!“, mille eesmärgiks on juhtida tähelepanu ligipääsetavuse teemale, tehes seda laiemalt – läbi universaalse disaini mõiste. Konverents on seotud Eesti Puuetega Inimeste Koja alates 2014.a. märtsi algusest elluviidava EMP finantsmehhanismi Vabaühenduste Fondi projektiga „Kasutajasõbralik keskkond kõigile!“.

„Ligipääsetavuse mõistet vaadatakse Eestis sageli väga kitsalt, eeldatakse, et see on puudutab vaid erivajadusega ning puuetega inimesi. Tegelikult on ligipääsetavuse tagamine üks osa kaasavast elukeskkonnast ning universaalsest disainist, sihtgruppi kuuluvad nii eakad, lastega pered, ajutiselt liikumistakistusega inimesed, turistid ja paljud teised elukeskkonna kasutajad,“ selgitab projekti „Kasutajasõbralik keskkond kõigile!“ juht ja Eesti Puuetega Inimeste Koja peaspetsialist Meelis Joost. Ta lisab: „Täna on Eestis olukord endiselt selline, et hoonete ja rajatiste ligipääs kõigile kasutajatele ei ole tähtis, samal ajal, kui kiivalt järgitakse muid ehituse turvalisuse nõudeid. Veel ei mõisteta, et universaalse disaini lahendustest on kasu pea kõigil elanikel.“

„Ikka ja jälle kohtame lahendusi, mis ei ole korrekselt läbi mõeldud, lõpptulemus on enam kui poolik ning valdav on mõtlemine *vaatame, mis välja tuleb*. Eesti ühiskond ei ole nii jõukas, et saaks läbimõtlematuid samme astuda või neid hiljem kui on ilmnenud viga, parandama asuda,“ selgitab Joost.

„Järgmise seitsme aasta jooksul, EL 2014-2020 eelarveperioodil on oodata mitmeid suuri investeerimisprojekte, mille kõigile ühiskonnaliikmetele ligipääsetava elluviimise tagamine on väga oluline eesmärk, et Eestis rajataks kõiki kaasavat elukeskkonda.“

„Seetõttu püüab Eesti Puuetega Inimeste Koda omaltpoolt nii konverentsi kui kui ka Vabaühenduste fondi projektiga juhtida tähelepanu tänastele kitsaskohtadele Eestis kui ka otsida lahendusi tulevikus nende probleemide vältimisele.

*Eesti Puuetega Inimeste Koda – katusorganisatsioon, mis ühendab erinevaid puuetega inimeste organisatsioone üle Eesti ja mille liikmesorganisatsioonide hulka kuuluvad 16 maakondlikku puuetega inimeste koda ning 30 puudespetsiifilist liitu.*

*Lisainfo:*

*Meelis Joost*

*Eesti Puuetega Inimeste Koda*

*Tel:* 5014164

[*www.epikoda.ee*](http://www.epikoda.ee/)